32006D0553
L 217/31
JURNALUL OFÍCIAL AL UNIUNII EUROPENE
DECIZIA COMISIEI
din 4 august 2006
privind cumpărarea de către Comunitate a vaccinului marker împotriva pestei porcine clasice pentru a mări stocurile comunitare de aceste vaccinuri
[notificată cu numărul C(2006) 3461]
(2006/553/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul sanitar-veterinar (1), în special articolul 6 alineatul (2) și articolul 8 alineatul (2),
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (2), în special articolul 18 alineatul (2),
întrucât:
(1)
Pesta porcină clasică reprezintă o amenințare pentru porcii domestici și porcii sălbatici (mistreți) în Comunitate.
(2)
Apariția focarelor de pestă porcină clasică în exploatațiile de porci domestici poate să aibă consecințe foarte grave și să provoace pierderi economice importante în Comunitate, în special atunci când aceste focare sunt declarate în zone cu o densitate ridicată de porcine.
(3)
Normele privind vaccinarea de urgență a porcilor domestici și sălbatici, precum și definiția „vaccinului marker” sunt stabilite prin Directiva 2001/89/CE.
(4)
Comunitatea deține deja o rezervă de un milion de doze de vaccin viu atenuat împotriva pestei porcine clasice și procedează în prezent la cumpărarea a 1,55 milioane de doze de vaccin marker împotriva acestei boli.
(5)
Având în vedere situația bolii în Comunitate și, în special, în statele aderente, se constată o creștere a probabilității unei vaccinări de urgență împotriva pestei porcine clasice, prin intermediul unui vaccin marker, ce necesită un număr de doze de vaccin mai mare decât cel prezent în stocurile comunitare.
(6)
Pentru a întări capacitatea Comunității de a reacționa cât mai repede împotriva pestei porcine clasice, este necesar să se cumpere un număr adecvat de doze de vaccin marker și să se ia măsuri pentru depozitarea și punerea rapidă la dispoziție a acestora în caz de urgență.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Comunitatea cumpără în cel mai scurt timp posibil șapte milioane de doze de vaccin marker împotriva pestei porcine clasice.
(2) Comunitatea ia măsuri pentru depozitarea și distribuirea vaccinului menționat la alineatul (1).
Articolul 2
Costul măsurilor menționate la articolul 1 nu poate depăși 7,5 milioane EUR.
Articolul 3
Măsurile prevăzute la articolul 1 alineatul (2) sunt puse în aplicare de către Comisie în colaborare cu furnizorii desemnați prin cerere de ofertă.
Articolul 4
Prezenta decizie se adresează statelor membre.
Adoptată la Bruxelles, 4 august 2006.